Fl-ewwel ħames xhur tas-sena 1,910 persuni nqabdu jaħdmu bla ktieb
Imtella' Lulju 21, 2020 - Aġġornata 21 Ta' Lulju, 2020 6:51pm 1,910 persuni nqabdu jaħdmu bla permess fuq il-lant tax-xogħol fl-ewwel ħames xhur ta' din is-sena, u li minnhom 1,609 kienu persuni ta' nazzjonalità barranija. It-tagħrif ingħata fi tweġiba parlamentari mill-Ministru ghall-Edukazzjoni u x-Xogħol Owen Bonnici lid-deputat Nazzjonalista Ivan Bartolo. Il-Ministru Bonnici ta taghrif ukoll dwar dan fuq l-aħħar seba' snin. Huwa qal li s-sena li għaddiet kien hemm 2,477 persuna li nqabdu jaħdmu bla permess, b'1,731 ikunu barranin. Dawn inqabdu permezz ta' spezzjonijiet li saru minn ufficjali ta' Jobs plus. L-akbar għadd ta' nies li nstabu jaħdmu bla permess fl-aħħar seba' snin u nofs kien fl-2016, meta 2,292 barraniu u 1,112-il Malti nqabdu jaħdmu bla permess. Intant fi tweġiba parlamentari oħra lill-istess deputat, il-Ministru għax-Xogħol Bonnici qal li din is-sena il-JobsPlus tellgħet il-Qorti 128 persuna li nqabdu jaħdmu waqt li kienu qed jirreġistraw għax-xogħol. Is-sena l-oħra 389 persuna ttellgħu l-Qorti, waqt li fl-2016 kien hemm 605 persuni li nqabdu jaħdmu u jirreġistraw u li ttellgħu l-Qorti. Kien hemm ukoll każijiet oħra fejn il-persuni konċernati weħlu multi amministrattivi flok ittellgħu l-Qorti.